Hierdie lewenshouding is egter volgens Lasch eerder kenmerkend van die "new class". Dit dui op die opkoms van 'n nuwe meritokrasie eerder as 'n "opstand van die massas". Ortega het self toegegee dat die prototipe van die massamens inderwaarheid die wetenskapsmens was - die tegnikus, die vakspesialis, die geleerde ignoramus "whose mastery of his own tiny corner of the universe was matched only by his ignorance of the rest". Maar, anders as wat Ortega impliseer, gaan dit hier om meer as die blote vervanging van die oudmodiese "man of letters" deur die vakspesialis. Wesentlik gaan dit hier oor 'n nuwe vorm van meritokrasie wat 'n bespotting maak van die demokrasie. Daar word op 'n ongekende skaal aan almal - of minstens aan diegene wat die nodige talent het om dit aan te gryp - geleenthede gebied om vooruit te gaan. Soos wat Lasch egter uitwys, is die sogenaamde